Foto’s: Skade ná swaar storm oor Gautengŉ Storm oor groot dele van Gauteng het Maandagmiddag (5 November 2018) skade aan huise en ander infrastruktuur aangerig. Foto: Twitter via @MichaelSun168 Inwoners van Gauteng het Maandagaand onder ŉ swaar storm gebuk gegaan wat gepaardgegaan het met stormsterk winde en reën wat skade aan infrastruktuur aangerig en talle bome ontwortel het. Owerhede sal na verwagting vandag eers behoorlik die omvang van die skade kan bepaal, maar verskeie mense in dié provinsie het reeds sedert gisteraand skade in hul omgewing aangemeld. Michael Sun, Johannesburg se burgemeesterskomiteelid vir veiligheid, het op Twitter gesê skade is aangemeld by huise in Lenasia, Ennerdale, Eldorado Park, Northcliff en Orange Grove. In talle woongebiede is ook bome omgewaai wat paaie versper het, insluitend Booysens, Mondeor, Robertsham en Kibler Park. “Nooddienste, rampbestuur en die Johannesburgse metropolisie is ontplooi om hierdie noodgevalle te hanteer,” het Sun gesê. Die Suid-Afrikaanse Weerdiens het gister ŉ waarskuwing uitgereik dat swaar donderstorms wat met skadelike winde gepaard sal gaan van 17:00 tot 23:00 Maandag oor die provinsie sal voorkom. Sosialemediagebruikers het ook foto’s van hewige sandstorms gedeel. Teen 20:45 gisteraand het die Stad Ekurhuleni bevestig dat ŉ hele aantal kragonderbrekings by die munisipaliteit aangemeld is, insluitend in Dinwiddie en Lambton in Germiston, Modder‑Oos in Springs en Villa Liza en Groeneweide in Boksburg. Stad Tshwane het ook kragonderbrekings bevestig in Saulsville, Erasmia en Laudium. ŉ Storm oor groot dele van Gauteng het Maandagmiddag (5 November 2018) skade aan huise en ander infrastruktuur aangerig. Foto: Twitter via @MichaelSun168 Volgens die weerdiens sal dit vandag gedeeltelik bewolk in Gauteng wees met neerslae en donderstorms wat plek-plek sal voorkom. ŉ Minimum temperatuur van 15°C word vir Pretoria voorspel wat ŉ maksimum van 27°C sal bereik. In Johannesburg word ŉ minimumtemperatuur van 14°C verwag met ŉ maksimum van 26°C. Die weerdiens het ŉ waarskuwing uitgereik vir erge donderstorms vandag oor gedeeltes van die Hoëveld in Mpumalanga, die westelike, suidelike en sentrale dele van Limpopo, asook die ver-noordelike dele van KwaZulu-Natal.